作者:白居易
標題:醉中得上都親友書以予停俸多時憂問貧乏偶乘酒興詠而報之
內容:頭白醉昏昏，狂歌秋複春。一生耽酒客，五度棄官人。異世陶元亮，前生劉伯倫。臥將琴作枕，行以鍤隨身。歲要衣三對，年支穀一囷。園葵烹佐飯，林葉掃添薪。沒齒甘蔬食，搖頭謝縉紳。自能拋爵祿，終不惱交親。但得杯中淥，從生甑上塵。煩君問生計，憂醒不憂貧。